
Zala Megyei 4. számú Országgyűlési Egyéni Választókerületi Választási

Bizottság

8/2010. (III. 3.) határozata

A Zala Megyei 4. számú Országgyűlési Egyéni Választókerületi Választási Bizottság (8960 Lenti, Zrínyi M. u. 4.) magánszemély állásfoglalás kiadása iránti kérelme tárgyában meghozta a következő

határozatot:

A Zala Megyei 4. számú Országgyűlési Egyéni Választókerületi Választási Bizottság magánszemély állásfoglalás kiadása iránti kérelme tárgyában megállapítja a hatáskörének hiányát.

A határozat ellen a meghozatalától számított 3 napon belül a Zala Megyei Területi Választási Bizottsághoz címzett fellebbezést lehet benyújtani - jogszabálysértésre hivatkozással - a Zala Megyei 4. számú Országgyűlési Egyéni Választókerületi Választási Bizottságnál (8960 Lenti, Zrínyi M. u. 4.). A fellebbezést úgy kell benyújtani, hogy az legkésőbb 2010. március 6-án 16. 00 óráig megérkezzen.

A fellebbezésnek tartalmaznia kell:

- a fellebbezés alapját,

- a fellebbezést benyújtó nevét, lakcímét (székhelyét) és – ha a lakcímétől (székhelyétől) eltér - postai értesítési címét,

- a fellebbezést benyújtó telefaxszámát, vagy elektronikus levélcímét, illetőleg kézbesítési megbízottjának nevét és telefaxszámát vagy elektronikus levélcímét.

Indokolás

I.

Magánszemély a Zala Megyei 4. számú Országgyűlési Egyéni Választókerületi Választási Bizottság Elnökének címzett levelében kérte a Választási Bizottságot, hogy hozzon állásfoglalást a kérelmében leírt módon kitöltött ajánlószelvények elfogadása tekintetében. A választási eljárásról szóló 1997. évi C. törvény 90/A. § (2) bekezdése az alábbiak szerint rendelkezik az országgyűlési egyéni választókerületi választási bizottság hatásköreiről:

„90/A. § (2) Az országgyűlési egyéni választókerületi választási bizottság

a) dönt az egyéni választókerületi jelöltek, valamint a csak egy egyéni választókerületben jelöltet állítani kívánó jelölő szervezetek nyilvántartásba vételéről, illetőleg elutasításáról,

b) jóváhagyja az egyéni választókerület szavazólapjának adattartalmát,

c) dönt az egyéni választókerületi választással kapcsolatos kifogásról,

d) dönt a szavazatszámláló bizottságnak az (1) bekezdés a) és b) pontja alapján hozott határozata elleni, kizárólag az egyéni választókerületi választást érintő, valamint az egyéni választókerületi és a területi listás választást egyaránt érintő fellebbezésről,

e) megsemmisíti a szavazás eredményét, ha olyan törvénysértést állapít meg, amely azt érdemben befolyásolta,

f) megállapítja és közzéteszi az egyéni választókerületben a választás eredményét,

g) kiadja az országgyűlési egyéni választókerületi képviselőnek a megbízólevelet,

h) kezdeményezi az Országos Választási Bizottságnál időközi választás kitűzését,

i) a tudomására jutott törvénysértés esetén kezdeményezi a hatáskörrel rendelkező szerv döntését.”

A törvény szerint az országgyűlési egyéni választókerületi választási bizottságnak nincs állásfoglalás kiadására vonatkozó hatásköre, ezért magánszemély állásfoglalás kiadása iránti kérelme tárgyában hatáskörének hiányát állapítja meg.

II.

A határozat a választási eljárásról szóló 1997. évi C. törvény (továbbiakban: Ve.) 90/A. § (2) bekezdésén, a jogorvoslatról való tájékoztatás a Ve. 79. § (1)-(3) bekezdésén, a 80. § (1)-(7) bekezdésén alapul.

LENTI, 2010. március 3.

dr. Bagladi Zsolt sk.
   bizottság elnöke
